U-I-290/05
Datum: 2007-01-11T00:00:00.000+01:00
ecli: ECLI:SI:USRS:2007:U.I.290.05
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 11.01.2007
dokument: US27025
akt: Odlok o ustanovitvi javnega zavoda Ljudska univerza Občine Šentjur (Uradni list RS, št. 67/05), 2. odst. 13. čl.
resitev: zavrženje
izrek: Pobuda za začetek postopka za oceno ustavnosti in zakonitosti drugega odstavka 13. člena Odloka o ustanovitvi javnega zavoda Ljudska univerza Občine Šentjur (Uradni list RS, št. 67/05) se zavrže.
stavek: V postopku za oceno ustavnosti in zakonitosti predpisa Ustavno sodišče ni pristojno za presojo akta, ki ni predpis, temveč je posamičen akt.
odlocitev: sklep
geslo: 1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
podlaga: Člen 25, Zakon o Ustavnem sodišču [ZUstS]
vlagatelj: Vincenc Frece, Gorica pri Slivnici
datum_vloge: 2005-10-16T22:00:00.000Z
datum_odlocitve: 2007-01-10T23:00:00.000Z

# U-I-290/05-4

11. 1. 2007

## SKLEP

Ustavno sodišče je v postopku za preizkus pobude mag. Vincenca Freceta iz Gorice pri Slivnici na seji 11. januarja 2007

### sklenilo:

Pobuda za začetek postopka za oceno ustavnosti in zakonitosti drugega odstavka 13. člena Odloka o ustanovitvi javnega zavoda Ljudska univerza Občine Šentjur (Uradni list RS, št. 67/05) se zavrže.

## OBRAZLOŽITEV

Pobudnik navaja, da je drugi odstavek 13. člena Odloka o ustanovitvi javnega zavoda Ljudska univerza Občine Šentjur (v nadaljevanju Odlok) v neskladju s tretjim odstavkom 32. člena Zakona o zavodih (Uradni list RS, št. 12/91 in nasl. – ZZ), ker določa, da mora svet javnega zavoda pred imenovanjem ali razrešitvijo direktorja pridobiti mnenje ustanovitelja in soglasje ministra.

Na podlagi prvega odstavka 160. člena Ustave odloča Ustavno sodišče med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani Odlok ni predpis, temveč akt o ustanovitvi javnega zavoda – individualno določene pravne osebe. Takšen akt je posamičen akt, čeprav ga je sprejel Občinski svet Občine Šentjur v obliki odloka. Njegove določbe o imenu in sedežu, o dejavnosti, organizaciji in delovanju, organih, financiranju, gospodarjenju ter druge določbe, pomembne za delo javnega zavoda, niso splošne določbe, temveč so po vsebini posamične določbe, ki veljajo le za prizadeti javni zavod (sklep št. U-I-105/92 z dne 9. 11. 1994, OdlUS III, 120, sklep št. U-I-76/94 z dne 5. 5. 1994, OdlUS III, 44, sklep št. U-I-58/96 z dne 6. 3. 1997, OdlUS VI, 33 in sklep št. U-I-235/98 z dne 21. 10. 1999, OdlUS VIII, 230).

Ker Ustavno sodišče v postopku za oceno ustavnosti in zakonitosti predpisa ni pristojno presojati posamičnega akta, je pobudo zavrglo. Pobudnik lahko izpodbija Odlok s tožbo pri Upravnem sodišču v roku trideset dni od vročitve tega sklepa (četrti odstavek 23. člena Zakona o upravnem sporu, Uradni list RS, št. 105/06 – ZUS-1).

Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94 – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.

Predsednik

dr. Janez Čebulj